Document ID: 31995D0517

NEUVOSTON PÄÄTÖS,
tehty 4 päivänä joulukuuta 1995,
Euroopan unionista tehdyn sopimuksen J.3 artiklan perusteella hyväksytystä yhteisestä toiminnasta Euroopan unionin Mostarin kaupungin hallinnolle antaman tuen jatkamiseksi (95/517/YUTP)
EUROOPAN UNIONIN NEUVOSTO, joka
ottaa huomioon Euroopan unionista tehdyn sopimuksen ja erityisesti sen J.3 ja J.11 artiklan,
ottaa huomioon neuvoston Euroopan unionista tehdyn sopimuksen J.3 artiklan perusteella hyväksymästä yhteisestä toiminnasta humanitaarisen avun perillesaattamisen tukemiseksi Bosniassa ja Hertsegovinassa 8 päivänä marraskuuta 1993 tehdyn neuvoston päätöksen 93/603/YUTP (1), sekä tämän päätöksen jatkamisesta ja mukauttamisesta tehdyt päätökset 93/729/YUTP (2), 94/308/YUTP (3), 94/790/YUTP (4) ja 95/23/YUTP (5),
ottaa huomioon puheenjohtajuutta hoitavan valtion päätelmät Korfulla kokoontuneessa Eurooppa-neuvostossa 24 ja 25 päivänä kesäkuuta 1994,
ottaa huomioon neuvoston päätelmät 31 päivänä lokakuuta 1994,
ON PÄÄTTÄNYT SEURAAVAA:
1. Vahvistetaan 23 päivästä heinäkuuta 1994 alkanut Mostarin kaupungin hallinto Euroopan unionin alaisuudessa enintään kahdeksi vuodeksi eteenpäin, millä unioni haluaa myötävaikuttaa yhtenäisen, kansanryhmien moninaisuuteen perustuvan ja kestävän hallinnon luomiseen Mostarin kaupunkiin. Neuvoston 13 ja 14 päivänä kesäkuuta 1994 hyväksymä ja Genevessä 5 päivänä heinäkuuta 1994 allekirjoitettu yhteisymmärryspöytäkirja määrittelee tämän yhteisen toiminnan toteuttamisehdot.
2. Päätöksen 1 kohdassa mainitun hallinnon edellyttämät rahoituspuitteet 22 päivään heinäkuuta 1996 ulottuvalle kaudelle vahvistetaan myöhemmällä päätöksellä.
Tämä määrä sisältyy kokonaisuudessaan Euroopan yhteisöjen yleiseen talousarvioon. Tästä määrästä rahoitettavia kuluja ja kustannuksia on hoidettava yhteisön talousarvioasioissa sovellettavien menettelyjen ja sääntöjen mukaisesti.
3. Varat suoritetaan Mostarin kaupungin hallinnolle avatulle tilille.
4. Tämä tukitoiminta toteutetaan erityisesti tähän tarkoitukseen käytettävissä olevien varojen osalta ja asetettujen rajojen puitteissa seuraavien yksityiskohtaisten sääntöjen mukaisesti:
Hallinto arvioi tarpeet ja niiden rahoittamiseen tarvittavat varat sekä esittää arvionsa neuvoston puheenjohtajuutta hoitavalle valtiolle.
Näiden arvioiden pohjalta puheenjohtajavaltio jäsenvaltioiden edustajista muodostetun neuvoa-antavan ryhmän avustamana ja toimien yhdessä komission kanssa antaa suuntaviivat ja päättää tarpeiden tyydyttämiseksi tarvittavista toimenpiteistä sekä päättää niiden rahoittamiseen tarvittavien maksuerien käyttöön asettamisesta.
Hallinto varmistaa näiden suuntaviivojen ja toimenpiteiden toteuttamisen sekä antaa säännöllisesti kertomuksia puheenjohtajavaltiolle, joka toimittaa ne neuvoa-antavalle ryhmälle ja komissiolle.
Euroopan tilintarkastustuomioistuimen tehtäväksi annetaan tarkastaa hallinnon tilit.
5. Tämä päätös tulee voimaan päivänä, jona se tehdään. Sitä sovelletaan 22 päivään heinäkuuta 1996.
6. Tämä päätös julkaistaan virallisessa lehdessä.
Tehty Brysselissä 4 päivänä joulukuuta 1995.

Labels: 4
10
0
18
15